**Vyhlasovateľ**

**Názov:** Obec Topoľníky

**Sídlo:** Hlavná 126, 930 11 Topoľníky

**Zastúpený:** Bc. László Bacsó, starosta obce

**IČO:** 00305740

**Bankové spojenie:** SK02 0200 0000 0009 2182 6122

(v ďalšom texte len „Obec Topoľníky, alebo vyhlasovateľ“)

**v y h l a s u j e**

obchodnú verejnú súťaž v zmysle § 9a ods.1 písm. a) zák. SNR č. 138/1991 Zb. o majetku obcí v znení neskorších predpisov s použitím § 281 až 288 Obchodného zákonníka na podávanie najvhodnejšieho návrhu na uzatvorenie nájomnej zmluvy na prenájom nehnuteľného majetku obce:

* nájom priestorov o výmere 524,22 m2 v budove súpisného čísla 659, orientačné číslo 128 nachádzajúca sa na parc. KN-C 31/1, zastavaná plocha a nádvorie, vedená na LV č. 1102 v kat. území Dolné Topoľníky (objekt Miestneho kultúrneho domu, Hlavná ul. 128, 930 11 Topoľníky).

**PODMIENKY OBCHODNEJ VEREJNEJ SÚŤAŽE**

**I.**

**Úvodné ustanovenie**

Nájom nehnuteľnosti sa uskutoční v súlade s platnými právnymi predpismi a uznesením Obecného zastupiteľstva v Topoľníkoch č. 5/2022 Pl-30 zo dňa 20.07.2022

**II.**

**Predmet obchodnej verejnej súťaže**

**1.** Predmetom obchodnej verejnej súťaže je výber najvhodnejšej ponuky na nájom nehnuteľnosti a uzatvorenie nájomnej zmluvy na využitie priestorov nájom priestorov o výmere 524,22 m2 v budove súpisného čísla 659, orientačné číslo 128 nachádzajúca sa na parc. KN-C 31/1, zastavaná plocha a nádvorie, vedená na LV č. 1102 v kat. území Dolné Topoľníky (objekt Miestneho kultúrneho domu, Hlavná ul. 128, 930 11 Topoľníky), a to konkrétne:

* spoločenská sála 263,25 m2
* malá sála 69,93 m2
* miestnosť s hracími automatmi 19,42 m2
* kuchyňa + sad 39,71 m2
* sociálne miestnosti 32,10 m2
* letná terasa 83,95 m2
* vonkajší výčap 15,86 m2
* priľahlé parkovisko

----------------------------------------------------------------------

Spolu 524,22 m2

**2.** Posudzuje sa najefektívnejší podnikateľský zámer.

**3.** Nájom sa uzatvorí na dobu určitú od **01.01.2023** na dobu **10 rokov**.

**4. Minimálna požadovaná cena**, za ktorú sa nehnuteľná vec ponúka na nájom je za 1 m2 podlahovej plochy **50,00 EUR/rok** valorizovaná každoročne s mierou inflácie za predchádzajúci rok. V prípade deflácie nájomné zostáva vo výške predchádzajúceho kalendárneho roka.

**5.** Stavebné zmeny priestoru je potrebné vykonať a na vlastné náklady.

**6.** Všetky náklady súvisiace s výkonom podnikateľského zámeru ako aj náklady súvisiace s podnikateľskou aktivitou (napr. režijné náklady, odvoz komunálneho odpadu apod.) uhrádza navrhovateľ.

**III.**

**Časový plán súťaže**

**1.** Vyhlásenie súťaže dňa: **18.08.2022**

**2.** Obhliadka nehnuteľnosti umožnená záujemcovi po telefonickom dohovore

 (Bc. László Bacsó, starosta obce, č. tel.: 031/55821151).

**3.** Ukončenie predkladania návrhov do súťaže je **do 21.10.2022 do 12:00 hodiny**.

**4.** Vyhodnotenie predložených návrhov sa uskutoční najneskoršie **do 30.11.2022**. Došlé návrhy vyhodnotí Obecné zastupiteľstvo Obec Topoľníky na svojom zasadnutí.

**5.** Oznámenie vybranej ponuky: do sedem (7) dní od vyhodnotenia súťaže.

**6.** Uzatvorenie nájomnej zmluvy sa uskutoční najneskoršie **do: 15.12.2022.**

**IV.**

**Podmienky obchodnej verejnej súťaže**

**1.** Obchodná verejná súťaž sa začína dňom vyhlásenia súťaže.

**2.** Navrhovateľ môže predložiť najviac jeden návrh. Ak podá navrhovateľ viac návrhov, budú všetky zo súťaže vylúčené.

**3.** Forma podávania návrhov je písomná. Náležitosti návrhu sú uvedené nižšie.

**4.** Navrhovatelia môžu meniť, dopĺňať svoje návrhy a odvolať ich do ukončenia lehoty na predkladanie návrhov, t.j. do dňa 21.10.2022 do 12:00 hodiny. Táto lehota je hmotnoprávna lehota, tj. najneskoršie do konca tejto lehoty musia byť návrhy reálne doručené Vyhlasovateľovi.

**5.** Vyhlasovateľ – Obec Topoľníky vyhodnotí predložené návrhy do 30.11.2022.

**6.** Vyhlasovateľ - Obec Topoľníky písomne oznámi navrhovateľom výsledky verejnej obchodnej súťaže do siedmych (7) dní od vyhodnotenia verejnej obchodnej súťaže. Oznámenie výsledkov súťaže navrhovateľom obsahuje označenie navrhovateľa (identifikácia), označenie predmetu nájmu (jej identifikácia a poradie), predložený návrh a uvedenie poradia, ktoré bolo určené pri vyhodnotení súťaže.

**7.** Vyhlasovateľ si vyhradzuje právo odmietnuť všetky predložené návrhy, súťaž zrušiť, meniť podmienky súťaže, ukončiť súťaž ako neúspešnú, alebo predĺžiť lehotu na predkladanie návrhov, predĺžiť lehotu na vyhlásenie výsledku súťaže bez uvedenia dôvodu.

**8.** Do súťaže nemožno zahrnúť návrh predložený po lehote určenej v podmienkach súťaže.

**9.** Navrhovatelia nemajú nárok na náhradu nákladov spojených s ich účasťou v súťaži.

**10.** Nárok na úhradu nákladov spojených s účasťou na súťaži nevzniká ani navrhovateľovi, ktorý v súťaži zvíťazil.

**V.**

**Podmienky nájmu**

**1.** Vyhlasovateľ podmieňuje nájom nehnuteľnosti uzavretím nájomnej zmluvy od 01.01.2023 na dobu 10 rokov.

**2.** Nájomná zmluva nadobúda platnosť dňom podpisu obidvoma zmluvnými stranami a účinnosť dňom jej zverejnenia.

**3.** Ak by nájomná zmluva nebola zverejnená do 3 mesiacov od jej uzavretia, tak platí, že v zmysle § 47 a zákona č. 40/1964 Zb. v znení neskorších predpisov k uzavretiu zmluvy nedošlo.

**4.** Navrhovateľ berie na vedomie, a súhlasí so skutočnosťou že v priebehu nájmu môže dôjsť k prerušeniu nájmu z dôvodu podania žiadosti o rekonštrukciu budovy z fondov EU, dotácií zo ŠR, či vlastných zdrojov a následnému vykonaniu stavebných prác na predmete nájmu vyhlasovateľom. Počas tejto doby zo strany vyhlasovateľa časový priebeh nájomnej zmluvy sa prerušuje, a o túto dobu sa doba nájmu predlží.

**5.** V prípade nedodržania stanovených lehôt zo strany víťaza súťaže bude nehnuteľnosť ponúknutá na nájom navrhovateľovi, ktorý je nasledujúci po víťazovi v poradí určenom pri posudzovaní a vyhodnotení predložených návrhov.

**VI.**

**Kritériá hodnotenia návrhov**

**1.** Kritérium hodnotenia predložených návrhov je cenová ponuka a podnikateľský zámer, pričom pri vyhodnotení návrhov sa kritériám výberu prihliada nasledujúcim spôsobom:

* cenová ponuka 50%,
* podnikateľský zámer 50%.

**2.** Víťazom obchodnej verejnej súťaže bude navrhovateľ najvhodnejšej ponuky, ktorej bude priradené poradie č. 1. V poradí druhej najvhodnejšej ponuke sa priradí poradie č. 2. Takto bude postupované aj pri ďalších ponukách, ktorým bude priradené číslo podľa poradia.

**3.** Účastníkom súťaže, ktorí v obchodnej verejnej súťaži neuspeli – umiestnili sa na druhom a ďalších miestach – obec oznámi, že ich návrhy sa odmietli.

**VII.**

**Podanie návrhu**

**1.** Návrhy do obchodnej verejnej súťaže sa posielajú v uzatvorenej obálke s viditeľným označením – textom:

NEOTVÁRAŤ – OBCHODNÁ VEREJNÁ SÚŤAŽ – PRENÁJOM PRIESTOROV KULTÚRNY DOM.

**2.** Písomný návrh je potrebné doručiť poštou alebo osobne na adrese: Obec Topoľníky, Hlavná 126, 930 11 Topoľníky

Povinné náležitosti návrhu na nájom nehnuteľnosti:

- presné označenie navrhovateľa (fyzická osoba – podnikateľ a právnická osoba uvedie: obchodné meno, sídlo, IČO, meno konajúcej osoby/zástupcu, výpis z obchodného alebo živnostenského registra, tel. číslo; fyzická osoba uvedie: meno, priezvisko, bydlisko, rodné číslo, tel. číslo),

- cenový návrh,

- podnikateľský zámer,

- záväzok, že prevezme od prenajímateľa nehnuteľnosť tak, ako stojí a leží,

- súhlas s podmienkami súťaže,

- čestné vyhlásenie, že uchádzač súhlasí so spracovaním osobných údajov podľa § 7 zákona 428/2002 Z.z. o ochrane osobných údajov v znení neskorších predpisov v súvislosti s obchodnou verejnou súťažou.

- návrh musí byť podpísaný a datovaný ( u právnickej osoby aj pečiatka a podpis konajúcej osoby).

V prípade, že návrh nebude spĺňať náležitosti vyššie uvedené, bude pri vyhodnocovaní návrhov zo súťaže vylúčený.

V Topoľníkoch, dňa 17.08.2022

**....................................................**

**Bc. László Bacsó**

starosta obce

Topoľníky